SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr. 53**

**2018. gada 6. martā plkst.13.30**

Rīgā, Jēkaba ielā 16, komisijas sēžu zālē

 Atklāta sēde, sākas plkst. 13.30, beidzas plkst. 14.40

**Sēdē piedalās:**

apakškomisijas locekļi:

**Aleksejs Loskutovs**

**Kārlis Seržants**

**Kārlis Krēsliņš**

**Ainars Latkovskis**

**Romāns Mežeckis**

**Veiko Spolītis**

**Zenta Tretjaka**

**citas personas:**

* Korupcijas novēršanas un apkarošanas biroja priekšnieks **Jēkabs Straume**
* Korupcijas novēršanas un apkarošanas biroja Stratēģiskās analīzes un politikas plānošanas nodaļas grupas vadītājs **Aigars Prusaks**
* Korupcijas novēršanas un apkarošanas biroja Stratēģiskās analīzes un politikas plānošanas nodaļas stratēģiskās komunikācijas un izglītošanas grupas vadītāja **Sintija Helviga - Eihvalde**
* Korupcijas novēršanas un apkarošanas biroja Stratēģiskās analīzes un politikas plānošanas nodaļas grupas vadītāja (politikas plānošanas jautājumos) **Anna Aļošina**
* Biedrības “Sabiedriskās politikas centrs PROVIDUS” direktore **Iveta Kažoka**
* Biedrības “Sabiedriskās politikas centrs PROVIDUS” asociētais pētnieks **Valts Kalniņš**

**Saeimas Aizsardzības, iekšlietu un korupcijas novēršanas komisijas konsultantes Inese Silabriede, Daina Sunepa**

**Sēdi vada:** apakškomisijas priekšsēdētājs A.Loskutovs

**Sēdi protokolē:** D.Sunepa

**Sēdes veids:** atklāta

Izskatāmie dokumenti:

1. Korupcijas novēršanas un apkarošanas biroja 01.02.2018. vēstule nr.1/736 (SK reģ.nr.2/308-12/18).
2. Korupcijas novēršanas un apkarošanas biroja 02.02.2018. vēstule nr.1/773 (SK reģ.nr.2/328-12/18).
3. Ministru prezidenta 29.01.2018. rīkojums Nr.25 “Par Korupcijas novēršanas un apkarošanas biroja darbības stratēģiju 2018.-2019. gadam”.

**Izskatītā darba kārtība:**

**Korupcijas novēršanas un apkarošanas biroja 2017. gada darba rezultāti un darbības stratēģija 2018. – 2019. gadam.**

**A.Loskutovs:** atklāj sēdi, informē par darba kārtību un iepazīstina ar uzaicinātajām amatpersonām.

Paziņo, ka ir iepazinies ar Korupcijas novēršanas un apkarošanas biroja (turpmāk – Birojs, KNAB) dokumentiem un atzīst, ka tie ir ļoti labi sagatavoti.

Informē par uzstāšanās secību sēdē: KNAB, PROVIDUS pārstāvji un noslēgumā deputātu jautājumi. Dod vārdu KNAB priekšniekam J.Straumem.

**J.Straume:** pateicas apakškomisijas deputātiem par uzaicinājumu uz sēdi.

Ieskicē būtiskāko KNAB 2017. gada darbā. Informē, ka 2017. gadā, atzīmējot 15. gadadienu pirms Biroja dibināšanas, Latvijā pirmo reizi tika rīkota starptautiska konference par cīņu pret korupciju. Konferencē piedalījās valsts, publiskā sektora un starptautiskie eksperti. Konference iezīmēja problemātiku, ar kuru Birojam iznāk saskarties gan nacionālā, gan starptautiskā līmenī. Birojs saņēma atzinību par konferences augsta līmeņa organizāciju.

Tā kā 2017. gadā notika pašvaldību vēlēšanas, Birojs ieguldīja lielu darbu, lai kontrolētu politisko organizāciju finansēšanu un aģitāciju, kā arī izlietoto finanšu līdzekļu likumību.

Tāpat pēc KNAB iniciatīvas 2017. gadā tika veiktas izmaiņas vairākos normatīvajos aktos, piemēram, par ziedojumu apmēra samazinājumu. Gada nogalē Ministru kabinets apstiprināja iekšējās kontroles noteikumus korupcijas un interešu konflikta publiskās personas institūcijās, tai skaitā kapitālsabiedrībās. 2018. gada sākumā birojs izstrādāja vadlīnijas, kas palīdzēs šos noteikumus realizēt.

J.Straume akcentē pozitīvu tendenci – paaugstinās uzticēšanās līmenis Birojam.

2017. gadā Birojs veica reorganizāciju, lai uzlabotu analītisko kapacitāti un sniegtu atbalstu pamatfunkciju veicējiem.

Tāpat Birojs izstrādāja arī stratēģiju 2018.-2019. gadam, kurā norādītas Biroja ieskatā galvenās prioritātes valsts tautsaimniecības attīstībai. Diemžēl vēl joprojām pastāv korupcija gan valsts pārvaldē, gan publiskajos iepirkumos, gan Eiropas Savienības (turpmāk – ES) projektu finansējuma apgūšanā. Tādēļ Birojam rūpīgi jākontrolē šo naudas līdzekļu izlietojums.

J.Straume uzsver KNAB redzējumu, ka krimināllietu kvantitatīvais rādītājs Birojam ir mazāk būtisks, nekā krimināllietu saturs.

Akcentē, ka 2018. gads ir izaicinājumu gads, jo gaidāmas Saeimas vēlēšanas, saistībā ar kurām Birojam būs jāveic tādi paši pienākumi kā pirms pagājušā gada pašvaldību vēlēšanām.

KNAB velta lielu uzmanību sadarbības stiprināšanai ar citām tiesību aizsardzības iestādēm gan nacionālā, gan starptautiskā līmenī.

J.Straume norāda, ka vēl arvien KNAB nodarbināto darba samaksa nav samērojama ar citās tiesību aizsardzības iestādēs nodarbināto darba samaksu un lūdz atbildīgo komisiju nākotnē risināt šo jautājumu.

**A.Prusaks:** sniedz prezentāciju “Korupcijas novēršanas un apkarošanas biroja darbības pārskats par 2017. gadu”.

Vērš uzmanību uz svarīgu Biroja darba atbalsta formu – sabiedrības līdzdalību. Informē, ka aizvien pieaug ne tikai saņemto iesniegumu skaits, bet arī to kvalitāte. Atzīmē, ka ir svarīgi Birojā vērsties savlaicīgi, jo tas sekmē ātrāku lietu virzību. Turklāt tas jādara ne tikai upuriem, no kuriem kukulis pieprasīts, bet arī valsts amatpersonām, kurām kukulis piedāvāts, lai Birojam būtu iespējas operatīvi reaģēt.

Iedzīvotāji visbiežāk informējuši Biroju par iespējamiem pārkāpumiem izmeklētāju, prokuroru, tiesnešu, policijas amatpersonu, zvērinātu tiesu izpildītāju, notāru, maksātnespējas administratoru, namu apsaimniekotāju, Ieslodzījuma vietu pārvaldes, bāriņtiesu un pašvaldību amatpersonu darbībā, tāpat iedzīvotāji ziņojuši par iespējamiem pārkāpumiem kooperatīvu, biedrību un privāto kapitālsabiedrību rīcībā.

A.Prusaks atzīmē, ka ir paplašināts Sabiedriski konsultatīvās padomes sastāvs – savu darbību tajā ir atjaunojusi Sabiedrība par atklātību “DELNA” un Sabiedriskās politikas centrs “PROVIDUS”.

No KNAB rīkotajiem publiskajiem pasākumiem A.Prusaks atzīmē no 2017. gada 9. līdz 11.okobrim ar starptautisku ekspertu līdzdalību notikušo konferenci “Ceļā uz atklātību, atbildību un labāku pārvaldību: trauksmes celšanas veicināšana, cīņa pret korupciju, nākotnes perspektīvas”.

A.Prusaks norāda uz pārskata periodā Biroja izstrādātājiem svarīgākajiem plānošanas dokumentiem un tiesību aktu projektiem. KNAB secīgi veicis pasākumus korupcijas un interešu konflikta risku novēršanas pārorientācijai no ārējās kontroles uz resoru un institūciju iekšējo kontroli. Šobrīd ir izstrādātas arī vadlīnijas šā jautājuma tālākai attīstībai. Ir izstrādāta arī KNAB darbības stratēģija 2018. – 2019. gadam.

Runājot par KNAB starptautisko sadarbību, A.Prusaks informē, ka 2017. gada oktobrī OECD Kukuļošanas apkarošanas starptautiskajos biznesa darījumos darba grupa (Pretkukuļošanas darba grupa) sniedza savu vērtējumu par progresu attiecībā uz Latvijai izteiktajām rekomendācijām un atzinīgi novērtēja Biroja paveikto. Tika atzīts, ka kopš 2015. gada, kad tika pieņemts 2. fāzes novērtējuma ziņojums, Latvija ir veikusi būtiskus pasākumus un no 44 rekomendācijām pilnībā izpildījusi 26, daļēji izpildījusi 13, bet nav izpildījusi 5 rekomendācijas. No 44 rekomendācijām Biroja kompetencē pilnīgi vai daļēji bija 21 rekomendācija, no kurām tikai 2 tika atzītas par neizpildītām un 1 – par daļēji izpildītu.

GRECO ietvaros 2017. gada otrajā pusgadā tika uzsākta Latvijas V novērtēšanas kārta, kuras laikā tika vērtēta korupcijas novēršana un godprātības veicināšana attiecībā uz izpildvaras augstākajām amatpersonām un tiesībsargājošajām iestādēm.

No 2017. gada 30. oktobra līdz 10. novembrim Latvijā ieradās Eiropas Padomes *Moneyval* komisija un starptautiskās organizācijas *Financial Action Task Force* (FATF – finanšu vadības darba grupas) ekspertu komisija, lai izvērtētu nelegāli iegūtu līdzekļu legalizācijas un terorisma finansēšanas novēršanas sistēmas atbilstību starptautiskajiem standartiem un valsts spēju efektīvi praksē pielietot tās rīcībā esošo nacionālo tiesisko regulējumu un faktiskos subjektu darbības efektivitātes rezultātus.

Aktuālie notikumi Latvijas finanšu sfērā norāda uz nepieciešamību vēl rūpīgāk ieklausīties starptautisko ekspertu viedoklī un, sadarbojoties ar starptautiskajām organizācijām un ārvalstu sadarbības partneriem, rast instrumentus finanšu nozares sakārtošanai un sarežģītu starptautisku korupcijas shēmu apkarošanai.

Attiecībā uz Biroja paveikto valsts amatpersonu un sabiedrības izglītošanā A.Prusaks informē, ka pārskata periodā ir pieaudzis semināru skaits, bet nedaudz samazinājies dalībnieku skaits. Šim jautājumam novirzītā Biroja kapacitāte pašlaik ir pietiekama.

A.Prusaks demonstrē grafiku, kurā attēloti Biroja darba rezultāti valsts amatpersonu darbības kontrolē.

Runājot par Biroja darbības rezultātiem korupcijas apkarošanā, A.Prusaks informē, ka Birojā 2017. gadā uzsākti 30 kriminālprocesi, no kuriem 11 ir uzsākti, pamatojoties uz Operatīvo izstrāžu nodaļas sniegto informāciju. 2017. gadā kriminālvajāšanai prokuratūras iestādēm kopā nosūtīti 17 kriminālprocesi pret 41 personu, savukārt 10 kriminālprocesos pieņemti lēmumi par kriminālprocesa izbeigšanu.

Valstī kopumā 2017. gadā bija vērojams amatnoziegumu skaita samazinājums par aptuveni 50%.

A.Prusaks norāda, ka svarīga ir arī zemāka līmeņa korupcijas gadījumu apkarošana, un šeit bītisks ir arī Iekšlietu ministrijas Iekšējā drošības biroja un Valsts ieņēmumu dienesta (turpmāk – VID) jaunās struktūrvienības ieguldījums.

Informē, ka būtiskākās krimināllietas, kuras KNAB nosūtījis kriminālvajāšanai, norādītas Biroja gada pārskatā. Uzsver, ka izmeklēšanas kvalitāti ietekmē Biroja kapacitāte un tā ir jāpilnveido. Būtiska nozīme izmeklēšanas termiņu samazināšanai ir ekspertīzēm. Sevišķas problēmas ir ar fonoskopiskajām un DNS ekspertīzēm.

A.Prusaks norāda, ka no statistikas datiem nav iespējams izdarīt viennozīmīgus secinājumus par tendencēm un iezīmēt noziedzīga nodarījuma izdarītāja profilu. Tomēr redzams, ka zemāka līmeņa korupcijas lietās parādās ātrās kreditēšanas un azartspēļu atkarības problemātika.

Informē, ka būtisks Biroja darba rezultatīvais rādītājs ir arī resoriskās pārbaudes, kas rada papildus slodzi izmeklētājiem: 2017. gadā veiktas 232 personu iesniegumu pārbaudes un izpildīti 40 ārvalstu tiesiskās palīdzības lūgumi.

Veicot politisko partiju finansēšanas kontroli, Birojs 2017. gadā pārbaudījis informāciju par partiju saņemtajiem dāvinājumiem (ziedojumiem) gandrīz 2 miljonu *euro* apmērā, izanalizējis politisko partiju veiktos darījumus 1,2 miljonu *euro* apmērā, sniedzis 93 skaidrojumus par tiesību normu piemērošanu. Pārskata periods raksturīgs arī ar lēmumu par naudas sodu piemērošanu skaita pieaugumu.

Runājot par biroja personālpolitiku un iekšējo kontroli, A.Prusaks informē, ka 2017. gada 31.decembrī no Biroja 150 štata vietām aizpildītas ir 125 štata vietas. Šobrīd ir vakantas 5 izmeklētāju štata vietas. Ātri un kvalitatīvi aizpildīt vakantās štata vietas neļauj nepietiekamais atalgojums. Piemēram, saskaņā ar Ministru kabineta noteikumiem izmeklētāja maksimālā bruto darba samaksa ir 1382 *euro* mēnesī. KNAB sadarbības iestādēs atalgojuma līmenis ir nedaudz augstāks.

Atbilstoši KNAB darbības stratēģijai 2018. un 2019. gadā Biroja resursi tiks koncentrēti šādu prioritāro uzdevumu veikšanai: noziedzīgu nodarījumu izskaušanai publiskajos iepirkumos, Eiropas Savienības finansētajos projektos, veselības nozarē, būvniecībā un lielākajās pašvaldībās, kā arī tiesu varas institūcijās.

**A.Loskutovs:** dod vārdu biedrības “Sabiedriskās politikas centrs PROVIDUS” asociētajam pētniekam V.Kalniņam.

**V.Kalniņš:** paziņo, ka prezentācija bija interesanta. Pozitīvi vērtē, ka ir līdzsvarojusies KNAB vieta publiskajā telpā, un tas savukārt veicina cilvēku uzticēšanos Birojam. Iestādēs ir pieņemti iekšējās kontroles noteikumi. Izsaka cerību, ka pēdējā skaļākā notikuma gaita būs piemērs Biroja nopietnai rīcībai.

V.Kalniņš īsti nepiekrīt J.Straumes teiktajam, ka krimināllietu skaits nav Biroja pašmērķis. Uzskata, ka šim skaitam tomēr ir nozīme, jo korumpanti ir gatavi uz risku tikt pieķertiem, bet risku savukārt ietekmē Biroja darba intensitāte.

V.Kalniņš norāda, ka zināmas bažas rada politisko partiju finansēšanas jautājums. Viņam nav radusies pārliecība, ka Birojs spēj efektīvi kontrolēt partiju finansēšanas jautājumus, īpaši trešo personu naudas plūsmas. Saistībā ar šogad gaidāmajām Saeimas vēlēšanām šāds finansējums var tikt izmantots reklāmām sociālajos tīklos.

**V.Spolītis:** interesējas par likumprojekta “Lobēšanas atklātības likums” virzību, par bijušā Latvijas Dzelzceļa valdes priekšsēdētāja U.Magoņa lietu par kukuļa pieprasīšanu, kā arī lūdz viedokli attiecībā uz V.Kalniņa iepriekš teikto par trešo personu parādīšanos sociālajos tīklos, piemēram, *Facebook*, saistībā ar politisko partiju finansēšanu.

**S.Helviga-Eihvalde:** skaidro, ka tika izstrādāts informatīvais ziņojums par atsevišķu Lobēšanas atklātības likumprojekta normu iekļaušanu esošajos normatīvajos aktos. Birojs virza jautājumu par deputātu priekšlikumu saskaņošanu, proti, iesniedzot priekšlikumu, deputātam būs jānorāda, ar ko ir notikušas konsultācijas.

**A.Aļošina:** piebilst, ka šajā vai nākamajā nedēļā Birojs cer iesniegt Ministru kabineta komitejā likumprojektu, kurā iekļautas normas, kā deputāti varētu ziņot Saeimas Prezidijam vai attiecīgajai komisijai, kurā viņi darbojas, par savu ieinteresētību kādu jautājumu izskatīšanā. Likumprojektā būs ietverts arī jautājums par to, ka deputāts varētu nebalsot, ja tiek izskatīts jautājums par viņa, radinieku vai darījumu partneru nekustamā īpašuma piespiedu atsavināšanu.

**J.Straume:** uz jautājumu par U.Magoņa lietu informē, ka KNAB veica visas darbības, lai noskaidrotu drošības naudas izcelsmi, sadarbībā ar Kontroles dienestu izdarīja secinājumus, bet neveica nekādu tūlītēju rīcību.

Attiecībā uz trešo jautājumu J.Straume informē, ka pašlaik Birojs komunicē ar lielākajiem starptautiskajiem sociālo tīklu, kuros ir iespējams izvietot maksas reklāmas, turētājiem. Likums nosaka, ka tām organizācijām un kompānijām, kuras nodrošina reklāmu par samaksu, izcenojumi jāiesūta KNAB līdz 9. maijam. Ja kompānijas nereaģēs, KNAB lems par turpmāko rīcību. Nav izslēgts, ka vajadzēs tiesas spriedumu, lai uz laiku bloķētu *Facebook* Latvijā, kā tas ticis darīts, piemēram, Vācijā.

**A.Latkovskis:** atzinīgi vērtē, ka Birojam ir skaidrs rīcības modelis attiecībā uz politisko reklāmu izvietošanu sociālajos tīklos.

Jautā, vai Birojam nav problēmu ar fonoskopisko un DNS ekspertīžu veikšanu Valsts policijas Kriminālistikas pārvaldes Ekspertīžu birojā.

**J.Straume:** atbild noliedzoši.

**K.Seržants:** jautā, cik papildus finansējums būtu nepieciešams, lai nākamajā gadā Birojā nodarbināto darba samaksu varētu pielīdzināt citā tiesību aizsardzības iestādēs nodarbināto darba samaksai.

**J.Straume:** norāda, ka lielākajai daļai citās tiesību aizsardzības iestādēs nodarbināto ir speciālās dienesta pakāpes un viņi saņem piemaksas par izdienu. Uzskata, ka ir jādomā par izdienas piemaksu piemērošanu arī KNAB nodarbinātajiem. Tas atalgojumus izlīdzinātu.

**K.Seržants:** lūdz vēlreiz demonstrēt prezentācijas slaidu, kurā parādīta sabiedrības līdzdalība un jautājumi, par kuriem iedzīvotāji informē Biroju. Jautā, kura no minētās informācijas ir visbiežāk izmantojama KNAB darbā.

**J.Straume:** atbild, ka uzmanības vērta ir tikai katra trešā iedzīvotāja sniegtā informācija, jo daudzi vēl aizvien neizprot Biroja kompetenci.

**A.Prusaks:** norāda, ka detalizētāku informāciju varēs sniegt tuvākā mēneša laikā, kad tiesību aizsardzības iestādes būs pabeigušas ziņojumus.

**A.Loskutovs:** pauž izbrīnu, kādēļ Birojs savu ziņojumu par 2017. gada darba rezultātiem nav publicējis savā mājaslapā.

**J.Straume:** paskaidro, ka Birojs nevēlējās ziņojumu publicēt pirms atbildīgās apakškomisijas sēdes, bet pēc sēdes tas tiks izdarīts.

**A.Loskutovs:** atzīmē, ka pēc Operatīvo izstrāžu nodaļas sniegtās informācijas 2015. gadā Birojs uzsācis 7 kriminālprocesus, 2016. gadā – 6, 2017. gadā – 12 un 2018. gadā – 11 kriminālprocesus. Interesējas, kādēļ KNAB darbs rezultējas tikai ar 1 kriminālprocesu mēnesī.

**J.Straume:** atbild, ka, iespējams, vēl joprojām trūkst kapacitātes, spēju un profesionālisma, bet Birojs pie tā strādā.

**A.Loskutovs:** aicina izmantot ārvalstu pieredzi.

**K.Seržants:** jautā, vai Birojam nav problēmu ar materiālajiem resursiem.

**J.Straume:** atbild noliedzoši.

**A.Loskutovs:** pauž viedokli, ka KNAB darbības stratēģija 2018. – 2019. gadam veidota nedaudz piesardzīgi. Piemēram, ziņojumā norādīts, ka pārbaudītas 1190 amatpersonu deklarācijas, bet turpmāk plānotais skaits ir tikpat liels. Aicina turpmāk veidot agresīvāku stratēģiju.

**J.Straume:** informē, ka deklarācijas pārbauda gan KNAB, gan VID, tādēļ šis rādītājs nav kvalitatīvs.

**A.Aļošina:** atbild, ka attiecībā uz deklarācijām KNAB kompetencē ir interešu konflikta jautājumi, bet VID pārbauda mantisko pusi.

**K.Krēsliņš:** atzīmē, ka KNAB darbā vērojamas pozitīvas tendences.

Norāda, ka budžeta ieņēmumi ir tikai 30 % no iekšzemes kopprodukta, un jautā, cik lielā mērā par to ir atbildīgs KNAB.

Vērš uzmanību, ka attiecībā uz pretvalstisko darbību saistībā ar elektroenerģijas obligātā iepirkuma komponenti (OIK) valsts zaudējumi bijuši 3 – 4 miljardu apmērā. Jautā, vai šie pārkāpumi tuvākajā laikā būs KNAB uzmanības lokā.

Interesējas, vai ir noskaidrots, kas izplatīja informāciju par tā saucamajām “Rīdzenes sarunām”.

**J.Straume:** uz jautājumu par budžeta ieņēmumiem atbild, ka, lai valsts tautsaimniecība attīstītos un ekonomika būtu caurspīdīga, ir jāsadarbojas visām tiesību aizsardzības iestādēm.

Uz otro jautājumu paskaidro, ka Valsts policija izmeklē kriminālprocesu un tikko parādās informācija par iespējamām koruptīvām attiecībām, iesaistās KNAB.

Uz trešo jautājumu J.Straume atbild, ka KNAB veica darbības, kas ir Biroja kompetencē un nosūtīja ziņojumu attiecīgām tiesību aizsardzības iestādēm.

**A.Loskutovs:** norāda, ka ir iecerēti grozījumi Krimināllikuma 219. panta otrajā daļā, kas paredz atbildību par nepatiesu ziņu norādīšanu likumā noteiktajā ienākumu, īpašuma, darījumu vai cita mantiska rakstura deklarācijā, ja nepatiesas ziņas norādītas par mantu vai citiem ienākumiem lielā apmērā. Grozījumu mērķis ir padarīt sodus bargākus, paaugstinot pārkāpuma statusu, proti, kriminālpārkāpumu padarot par mazāk smagu noziegumu, lai būtu iespējams lietot operatīvās darbības līdzekļus.

**J.Straume:** atbild, ka tāds mērķis ir, bet attiecībā uz šo iniciatīvu ir nepieciešamas diskusijas, jo nevar vienkārši lineāri palielināt sankcijas, ņemot vērā, ka minētais pants ir attiecināms ne tikai uz valsts amatpersonu, bet gan uz jebkuru deklarācijas iesniedzēju, tai skaitā to deklarāciju, kuras saņem VID. Ir jāvērtē jautājums par to, vai deklarācijā aiz neuzmanības uzrādīti nepareizi dati arī būs uzskatāmi par pārkāpumu. Pauž viedokli, ka minētajam pantam jābūt amata noziegumu sadaļā un jāattiecas tikai uz amatpersonām. Paskaidro, ka par pierādījumiem krimināllietā nevar tikt izmantota tikai sevišķo operatīvo darbību laikā iegūtā informācija.

**A.Loskutovs:** jautā, kad plānota diskusija par iespējamiem grozījumiem Krimināllikumā.

**J.Straume:** atbild, ka vēl notiek viedokļu saskaņošana ar VID. Plašāka diskusija vēl nav plānota.

**A.Loskutovs:** aicina Biroju, risinot minēto jautājumu, nepieciešamības gadījumā vērsties pēc palīdzības apakškomisijā.

**I.Kažoka:** vēl Birojam arī turpmāk saglabāt uzsvaru uz sarežģītu un ātru lietu atklāšanu, tai skaitā saistībā ar publiskajiem iepirkumiem. Aicina KNAB nekavējoties reaģēt, ja pirms rudenī gaidāmajām Saeimas vēlēšanām sociālajos tīklos parādīsies lielas naudas summas no trešajām personām. Paziņo, ka šādā gadījumā varētu palīdzēt arī PROVIDUS, piemēram, organizējot publiski redzamu monitoringu u.tml.

Aicina deputātus līdz Saeimas vēlēšanām atrisināt arī jautājumu par trauksmes cēlēju aizsardzību un norāda, ka darba grupā diskusijas par likumprojektu ir ļoti smagas.

Tāpat šai Saeimai vajadzētu atrisināt sarežģīto jautājumu par sistēmisko korupciju, proti, problēmām ar partiju finansēšanu.

**V.Spolītis:** norāda, ka nav pieņemts Politisko partiju finansēšanas likumu grozīt gadu pirms vēlēšanām.

**A.Loskutovs:** pateicas KNAB pārstāvjiempar labi sagatavoto prezentāciju un slēdz sēdi.

Apakškomisijas priekšsēdētājs A.Loskutovs

Apakškomisijas sekretārs K.Seržants

Komisijas konsultante D.Sunepa